Jens Christian Lund (S), 2006-02-07:
Jeg vil starte med at rose De Radikale for forslaget, og jeg synes, at det er et positivt tegn fra De Radikale, og jeg synes, at det er en positiv udvikling.
Hvis jeg havde haft baret på, ville jeg have gjort honnør, men det har jeg ikke.
Jeg synes, at forslaget her er en positiv forlængelse af den redegørelse, som virkelig har vist, at der er et kæmpebehov for initiativer, og jeg tror, at alle her, uanset hvad vi siger, ved, at turisterhvervet skal flyttes fra den nedadgående kurve, der har været med hensyn til de uden landske turister.
Det tror jeg vi alle sammen er enige om.
Jeg tror, vi alle sammen er enige om, at vi ikke må gå rundt og med rette sige, at inden for en branche udnytter man ikke statens og egne midler bedst muligt.
Også i dag kom der nogle små antydninger af, at det godt kunne gøres bedre.
Det er typisk.
Det gør regeringen, hver eneste gang man snakker om lidt flere penge.
Så siger den: Man kunne nok gøre det lidt bedre, få lidt mere kvalitet i arbejdet osv.
Selv min gode ven, hr. Per Ørum Jørgensen, kom jo med den antydning.
Derfor synes jeg, at det, som De Radikale gør her, er væsentligt, nemlig at foreslå, at vi samler parterne, og så kan vi sige, at så er det helt sikkert, at midlerne bliver brugt effektivt nok.
Vi ville også her have et forum, hvor vi virkelig kunne slå på den kvalitet, som er i dansk turisme.
For det er væsentligt, ja, helt afgørende, at vi får antallet af udenlandske turister til at stige, specielt i det område, hvor hr. Per Ørum Jørgensen og jeg er valgt.
Vi vil gerne gøre det godt over hele landet
, men der er nogle områder, hvor det skranter, og der er det altså væsentligt, at vi får gjort noget ved det.
For at få flere turister skal vi også have brandet – det er et nyt ord – landet bedre, og vi vil ikke have den stabile udvikling med, at antallet af udenlandske turister går ned.
Det tror jeg egentlig heller ikke ministeren vil.
Ikke bare i Tyskland, dog væsentligt i Tyskland, men også i nogle af de andre lande
Vi er også enige om, at de enkelte store turistvirksomheder selvfølgelig også skal sørge for at brande sig selv.
Ministeren spurgte: Hvor mange penge vil I bruge?
Vi vil ikke bruge penge ligesom spejderen eller officeren, der bare siger, at de vil have flere penge.
På grundlag af de analyser og det, som turisterhvervet siger, skal vi bruge de flere penge til noget fornuftigt og noget fremadrettet, så vi får et strategisk løft og nogle langsigtede planer for markedsføringen.
Jeg er helt overbevist om, at merbevillinger på dette område vil betyde, at der kommer endnu flere penge i kassen.
Jeg er jo ikke konservativ, men jeg føler da en gang imellem, at jeg har forståelse for De Konservative og specielt for den minister, som jeg egentlig på mange måder sætter stor pris på.
Jeg kan ikke forstå, at en konservativ minister ikke kan forstå, at lige netop her er der et område, hvor vi – hvis vi lavede det rigtigt – kan investere nogle flere penge.
Jeg vil ikke sige, der er guld på gaden, men det er helt sikkert, at der er nogle store muligheder for at få noget ekstra omsætning til landet og også ekstra indtjening og ekstra arbejdspladser.
Det må da være genialt for en konservativ minister.
Men det var et godt forslag fra De Radikale.
Tak for det.